

**INFORMĀCIJAI UN DARBAM**

[www.lps.lv](http://www.lps.lv/)

**ŠONEDĒĻ**

****

**2.oktobrī Latvijas Pašvaldību savienībā notika Novadu apvienības valdes sēde,** kurā nolēma rīkot Novadu dienu 2012.gada 2.novembrī Kocēnu novadā, sākums plkst. 11:00.Dienas darba kārtībā paredzēts apskatīt trīs jautājumu blokus: 1)par novadu pašvaldību finansēm; 2)par atkritumu apsaimniekošanu; 3)par līdzekļiem pašvaldību ielu un ceļu uzturēšanai. Valde nolēma aicināt Novadu dienas pasākumos piedalīties lielo pilsētu pašvaldības, kā arī atbilstošos ministrus un ministriju pārstāvjus.

Par pašvaldību savstarpējiem norēķiniem, valde nolēma ierosināt veikt grozījumus MK noteikumos par pašvaldību savstarpējiem norēķiniem un noteikt, ka, veicot pašvaldību savstarpējos norēķinus ar Pašvaldību finanšu izlīdzināšanas fonda padomes starpniecību, samaksu par izglītības iestāžu sniegtajiem pakalpojumiem nosaka atbilstoši noslēgtajam līgumam, bet, ja līgums nav noslēgts, atbilstoši Finanšu ministrijas aprēķinātām izglītības iestāžu pakalpojumu noteiktajām izmaksām budžeta gadā par vienu audzēkni. Veicot aprēķinu, par pamatu ņemt: 1) izglītības iestāžu pakalpojumu vidējās izmaksas par vienu audzēkni kārtējā budžeta gadā; 2)plānoto inflāciju (procentos) nākamajam gadam atbilstoši Finanšu ministrijas aprēķinam.

Valde lēma par vairāku vēstuļu iesniegšanu Saeimā saistībā ar 2013.gada budžeta skatīšanu parlamentā: „Par papildus finansējuma piešķiršanu pašvaldību autoceļu un ielu uzturēšanai” (vēstules tekstu skatīt pielikumā Nr.1)

Apspriedusi viedokļus un priekšlikumus, valde nolēma iesniegt vēstuli Saeimas Budžeta komisijā, prasot nodrošināt 2013.gada budžeta likumā: Iedzīvotāju ienākuma nodokļa (IIN) ieņēmu 85% apmērā ieskaitīšanu pašvaldību budžetā; un visu pirmskolas izglītībā strādājošo pedagogu darba algas nodrošināt no valsts budžeta.

**\*\*\***

**5.oktobrī, plkst. 11.00** **Ķekavā notiek Latvijas Pašvaldību izpilddirektoru asociācijas (LPIA) sanāksme/seminārs, kurā galvenā tēma šoreiz ir publiskais iepirkums. Sanāksmē** informē par Publiskā iepirkuma likuma grozījumiem, labo praksi, kā arī par nepilnībām, kas saistītas ar publisko iepirkumu. Sanāksme notiek Ķekavas kultūras namā, Gaismas ielā 17.

**\*\*\***

**5.oktobrī, Ķekavā (Doles Tautas namā, Rīgas iela 26) notiek Latvijas Pašvaldību savienības organizētais seminārs pašvaldību sabiedrisko attiecību speciālistiem un informācijas tehnoloģiju speciālistiem.**

Semināra pirmā daļa plānota kopēja abu nozaru speciālistiem, savukārt dienas otrajā pusē ir atsevišķas semināra sadaļas, nodalot SA speciālistu semināra tēmas un  IT speciālistu tēmas. Pasākuma programmu skatīt šeit: <http://www.lps.lv/Pasakumi/?task=view&event_id=23>.

**Semināra kopējā daļā runā par** Valmieras pieredzi atvērtā koda izmantošanā un IT risinājumiem sabiedrisko attiecību jomā, kā arī par aktuālajiem jautājumiem, kas saistīti ar personas datu drošību pašvaldībās**,** likumdošana un aktuālām problēmām un risinājumiem datu drošībā – vienkārši par sarežģīto.

**SA speciālistu sadaļā runā par** priekšvēlēšanu aģitācijas ierobežojumiem pirms pašvaldību vēlēšanām, par svarīgākajiem autortiesību aspektiem pašvaldībām, par grāmatu kā vērtību sabiedriskā tēla veidošanā, kā arī informēs par efektīvu veidu pašvaldības attīstībai un komunikācijas uzlabošanai ar iedzīvotājiem. **Savukārt IT speciālistus informē** **par** Atvērtā koda klientu vadības un citām programmām organizāciju darbam*,* par jaunākajiem sasniegumiem piekļuves un autorizācijas jomā*,* par *Leonardo da Vinci*  projektu „Bezmaksas programmatūras lietošanas veicināšana Baltijas valstīs”*,* kā arī par drošības risinājumiem IT jomā Ķekavā.

Seminārs tiek rīkots Interreg IVC programmas projekta OSEPA (*Open Source Software Usage by European Public Administrations)* ietvaros.

**\*\*\***

**3.oktobrī, Norvēģijas dienu ietvaros notika Eiropas Ekonomikas zonas/Norvēģijas finanšu instrumentu 2009.-2014.gada perioda atklāšanas pasākums.** Pasākumu atklāja finanšu ministrs Andris Vilks un Norvēģijas vēstnieks Latvijā Jāns Grēvstads (Jan Grevstad). Latvijai piešķirtais finansējums no EEZ/Norvēģijas finanšu instrumentiem ir **47,42 miljoni latu** (67,48 miljoni eiro), kas ir par 30% lielāks nekā iepriekšējā Finanšu instrumentu 2004.- 2009. gada periodā. Jaunajā periodā finanšu instrumentu ieviešana notiks programmu veidā, tādējādi nodrošinot efektīvāku finanšu instrumentu īstenošanu un mērķtiecīgāku atbalstu prioritārajās jomās. Projekti tiks īstenoti astoņās programmās: „Nacionālā klimata politika”, „NVO fonds”, „Kultūras un dabas mantojuma saglabāšana un atjaunošana”, „Stipendiju un Norvēģijas – Latvijas pētniecības atbalsta fonds un stipendiju programma”, „Inovācijas „zaļās” ražošanas jomā”, „Kapacitātes stiprināšana un institucionālā sadarbība starp Latvijas un Norvēģijas valsts institūcijām, vietējām un reģionālajām iestādēm”, „Latvijas korekcijas dienestu un Valsts policijas īslaicīgās aizturēšanas vietu reforma” un „Globālais fonds cienīga darba un trīspusējās sadarbības veicināšanai”. Par programmu ieviešanu atbildīgi būs programmu apsaimniekotāji - nozaru ministrijas, kas atklāšanas pasākumā prezentēja programmu sniegtās iespējas 2013. - 2016. gadā.

Latvijas Pašvaldību savienība programmas „Kapacitātes stiprināšana un institucionālā sadarbība starp Latvijas un Norvēģijas valsts institūcijām, vietējām un reģionālajām iestādēm” ietvaros īstenos projektu **„Lietpratīga pārvaldība un Latvijas pašvaldību veiktspējas uzlabošana”**. Projektu plānots uzsākt 2013.gada sākumā, un tas ilgs 3 gadus. Projekta partneri ir Norvēģijas Vietējo un reģionālo varas iestāžu asociācija un Valsts Reģionālās attīstības aģentūra.

Elita Kresse,

LPS ārējo sakaru koordinatore

**Eiropas Municipalitāšu un Reģionu padomes 25. Ģenerālā asambleja**

**Latvijas Pašvaldību savienības ģenerālsekretāre Mudīte Priede septembra beigās piedalījās Eiropas Municipalitāšu un Reģionu padomes (The Council of European Municipalities and Regions (CEMR)) 25. Ģenerālajā asamblejā un Politikas komitejas sēdē, kas šoreiz norisinājās Kadizā (Spānija), kur tika pieņemta Kadizas deklarācija.**

Deklarācijai tika dots nosaukums „Decentralizācija, attīstība, demokrātija – trīs dimensiju inovācijas Eiropai”. Deklarācija piedāvā jaunu pieeju attīstībai, kas balstās uz Eiropas teritorijām, kuras spējīgas radīt apstākļus jaunai izaugsmei, kura būtu daudz ilgtspējīgāka, kā arī radītu jaunas darbavietas.

„Eiropa 3D” nozīmē tādas Eiropas veidošanu, kas tic, ka sadarbība starp politiku, ekonomiku un *sociālajiem partneriem* var veicināt attīstību. Decentralizācija, demokrātija un attīstība ir trīs dimensijas, kurās svarīgi paust vēl spēcīgāku, aktuālo vienotu Eiropas Savienības viedokli.

Vairāk lasiet šeit: <http://www.ccre.org/en/actualites/view/2301>.

**SAEIMĀ**

**2.oktobrī Saeimas Izglītības, kultūras un zinātnes komisijas sēdē** piedalījās izglītības un zinātnes ministrs **Roberts Ķīlis**. Sēdē skatīja jautājumus, kas sabiedrībā raisījuši diskusijas – par mācību grāmatu kvalitāti un valsts lomu mācību līdzekļu satura veidošanā, kā arī mācību grāmatu izdošanā. Attiecībā uz mācību līdzekļu digitalizāciju ministrs akcentēja, ka mācību process kļūs efektīvāks, jo paplašināsies satura apguves iespējas, samazināsies mācību procesa izmaksas, skolēni varēs ātrāk pielāgoties moderno tehnoloģiju videi, paaugstināsies viņu kompetence un iemaņas informācijas tehnoloģiju jomā. Atbildot uz vecāku biedrības un skolotāju asociāciju pārstāvju viedokli, ka mācību līdzekļiem jābūt dažādiem, un digitālie līdzekļi nedrīkstētu dominēt pār mācību grāmatām, Valsts izglītības satura centra vadītājs Guntis Vasiļevskis apliecināja, ka mācību grāmatas paliks par pamata izziņas avotu. Apgāda „Zvaigzne ABC” valdes priekšsēdētāja Vija Kilbloka uzsvēra, ka brīvā konkurence tirgū nodrošina zemākās mācību grāmatu cenas Baltijā. Runājot par konkurences principu, klātesošie bija vienisprātis, ka Latvijas grāmatu izdevēju tirgus ir konkurētspējīgs un nodrošina iespēju skolām pašām izvēlēties piemērotākos mācību līdzekļus. Atbildot uz komisijas priekšsēdētājas Inas Druvietes jautājumu, vai ministrija iecerējusi virzīties uz valsts pasūtījumu vienam mācību komplektam, Izglītības un zinātnes ministrijas Izglītības departamenta direktore Evija Papule uzsvēra, ka viena mācību līdzekļu komplekta izmantošana nav plānota, jo tā neveicina skolotāju radošumu E.Papule informēja, ka ministrijā tiek gatavotas arī vairākas izmaiņas normatīvajos aktos, lai konkretizētu mācību līdzekļu terminoloģiju. Saistībā ar jauno izglītības standartu 1.-6. klašu skolēniem, kas stāsies spēkā 2014.gadā, Izglītības un zinātnes ministrija lūgs piešķirt papildu finansējumu mācību līdzekļu iegādei.

*Elita Kresse,*

*padomniece bērnu, jaunatnes un ģimenes jautājumos*

**JAUNNEDĒĻ UN TURPMĀK**

**9.oktobrī, plkst. 10:00 notiks Latvijas Pašvaldību savienības (LPS) Veselības un sociālo jautājumu komitejas sēde.** Darba kārtību skatīt šeit: <http://www.lps.lv/?task=view&article_id=2770>.

**\*\*\***

**9.oktobrī, plkst. 13:00 notiks Latvijas Pašvaldību savienības Reģionālās attīstības un sadarbības komitejas sēde. Darba kārtībā plānots apspriest** atkritumu apsaimniekošanas valsts plānu 2006. – 2012.gadam, tā izpildi un priekšlikumus jaunajam plānam, kā arī Vides izglītības fonda vadītājs Jānis Ulme informēs par jūru piesārņojošo atkritumu monitoringa rezultātiem.

**LPS NESASKAŅO**

* Par precizēto Ministru kabineta noteikumu projektu „Grozījumi Ministru kabineta 2009.gada 26.maija noteikumos Nr.484 „Noteikumi par valsts mērķdotāciju apmēru un nosacījumiem sociālo darbinieku amatalgu paaugstināšanai”” (Pielikums Nr.1)

**LPS SASKAŅOŠANAI PIEPRASĪTIE DOKUMENTU PROJEKTI**

VSS-986. [Noteikumu projekts "Grozījumi Ministru kabineta 2008.gada 9.decembra noteikumos Nr.1013 "Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu""](http://www.mk.gov.lv/lv/mk/tap/?pid=40263918)

[VSS-984. Noteikumu projekts "Kārtība, kādā nodrošina Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda uzraudzību, izvērtēšanu, kontroli, ziņo par konstatētajām neatbilstībām un atgūst neatbilstoši veiktos izdevumus"](http://www.mk.gov.lv/lv/mk/tap/?pid=40263908)

VSS-1000. [Noteikumu projekts "Par Latvijas Republikas valdības un Krievijas Federācijas valdības līgumu par Latvijas – Krievijas valsts robežas šķērsošanas vietām"](http://www.mk.gov.lv/lv/mk/tap/?pid=40263929).

VSS-990. [Likumprojekts "Grozījumi Teritorijas attīstības plānošanas likumā"](http://www.mk.gov.lv/lv/mk/tap/?pid=40263925)

VSS-991. [Noteikumu projekts "Grozījumi Ministru kabineta 2011.gada 21.jūnija noteikumos Nr.470 "Derīgo izrakteņu ieguves atkritumu apsaimniekošanas kārtība""](http://www.mk.gov.lv/lv/mk/tap/?pid=40263926).

**INFORMĀCIJA NO LPS PĀRSTĀVNIECĪBAS BRISELĒ**

<http://www.lps.lv/Darbiba_Eiropa/>

***Pašvaldībām izšķirīgs brīdis nākotnes attīstības sadarbībā***

8.–10. oktobrī Briselē (Beļģija) notiks Eiropas Savienības Reģionu komitejas 97. Plenārsesija, kurā viens no izskatāmajiem jautājumiem būs par finansējumu attīstības sadarbības aktivitātēm nākamajā, 2014. – 2020.gada, plānošanas periodā.

Latvijas delegācija Reģionu komitejas sagatavotajā atzinumā par virkni attīstības sadarbību regulējošiem tiesību aktiem nākamajā plānošanas periodā ierosinājusi nostiprināt pašvaldību lomu. Delegāciju 97. Plenārsesijā pārstāvēs Ogres novada domes priekšsēdētājs Edvīns Bartkevičs, Valmieras pilsētas domes priekšsēdētājs Inesis Boķis, Liepājas pilsētas domes deputāts Guntars Krieviņš, Mālpils novada domes priekšsēdētājs Aleksandrs Lielmežs, Grobiņas novada domes deputāts Jānis Neimanis, Jēkabpils pilsētas domes priekšsēdētājs Leonīds Salcevičs un Rīgas domes deputāts Dainis Turlajs.

Plenārsesijas ietvaros Latvijas delegācija tiksies arī ar Latvijas Republikas Pastāvīgās pārstāvniecības Eiropas Savienībā 2. sekretāri Zani Rožkalni, kura atbildīga par attīstības sadarbības jomu, lai diskutētu par priekšlikumiem Eiropas Kaimiņattiecību un instrumenta sadarbībai attīstības jomā regulām. Tāpat pašvaldību pārstāvjiem būs iespēja vairāk uzzināt par Eiropas Komisijas gatavoto paziņojumu, kurā tiks izvērtēta turpmākā pašvaldību loma attīstības sadarbībā (*”Local Authorities in Development”*). Paziņojumu plānots publicēt nākamā gada sākumā.

Organizācija „Platforma”, kurā līdztekus citu valstu pašvaldību asociācijām un pašvaldībām darbojas arī Latvijas Pašvaldību savienība, izveidojusi aptaujas anketu, aicinot pašvaldības aktīvi iesaistīties pašvaldībām tik izšķirošajā Eiropas Komisijas paziņojuma gatavošanā. Lai pēc iespējas vairāk tiktu ņemtas vērā arī Latvijas pašvaldību prioritātes attīstības sadarbībā, **aicinām pašvaldības līdz 15. novembrim aizpildīt īsu aptaujas anketu** **saistībā ar Eiropas Savienības nākotnes stratēģiju pašvaldību atbalstam attīstības valstīs** (angļu, franču vai spāņu valodā), kuru atradīsiet šajā tīmekļa vietnē: [**https://www.surveymonkey.com/s/platforma**](https://www.surveymonkey.com/s/platforma).



*Ogres novada pašvaldības pārstāvju pirmā vizīte Basarabjaskas pašvaldībā Moldovā, 2006. gadā apmeklējot bērnudārzu.*

*Agita Kaupuža*

*LPS padomniece Eiropas Savienības jautājumos,*

*LPS pārstāvniecības Briselē vadītāja*

**PROJEKTI, SEMINĀRI, FINANSĒJUMS, DAŽĀDI**

**Šī gada 28.augustā Ministru kabinets apstiprināja grozījumus elektroenerģijas tirdzniecības un lietošanas noteikumos, nosakot, ka no šī gada 1.novembra visām juridiskajām personām elektroenerģija būs jāpērk tirgū. Elektroenerģiju par fiksētu tarifu varēs iegādāties tikai tie lietotāji, kas elektroenerģiju patērē mājsaimniecības vajadzībām.**

Sabiedrisko pakalpojumu regulēšanas komisija (SPRK) informē, ka saistībā ar gaidāmo elektroenerģijas tirgus paplašināšanos tā ir sagatavojusi informatīvo materiālu un video prezentācijā piedāvā iepazīties ar izmaiņām, kas sagaida elektroenerģijas lietotājus pēc tirgus paplašināšanas 2012.gada 1.novembrī.

**SPRK video prezentācija „Kas mainīsies elektroenerģijas lietotājam pēc tirgus paplašināšanas 1.novembrī?” pieejama SPRK *Youtube* kanālā** ([www.youtube.com/watch?v=io9zSlJFWaM&feature=plcp](http://www.youtube.com/watch?v=io9zSlJFWaM&feature=plcp)), kā arī un regulatora mājas lapā: <http://www.sprk.gov.lv/?id=15777&sadala=237> .

Jautājumu gadījumā rakstiet [sprk@sprk.gov.lv](mailto:sprk@sprk.gov.lv).

**\*\*\***

**19.oktobrī, Starptautiskajās izstāžu centrā Ķīpsalā notiks starptautisks seminārs „Mājas ilgtspējīga pārvaldīšana un energoefektivitātes risinājumi”.** Seminārā plānots runāt par aktualitātēm mājokļu pārvaldīšanā un energoefektivitātes jomās. **Darba kārtība pielikumā Nr.3.**

Vairāk informācijas: Baiba Pļaviņu (27737575; [baiba.plavina@parvaldniekugilde.lv](mailto:baiba.plavina@parvaldniekugilde.lv) )

**Ziemeļu Dimensijas Kultūras partnerība šī gada novembrī** **izsludinās projektu konkursu programmā “Kultūras un radošo industriju platformas”,** kas sniegs iespēju Latvijai un citām Ziemeļu Dimensijas valstīm stiprināt sadarbību radošo industriju jomā, lai veicinātu uz kultūras produktu un pakalpojumu attīstību balstītu ekonomisku izaugsmi.

Ziemeļu Dimensijas Kultūras partnerības (*Northern Dimension Partnership on Culture* - NDPC) mērķis ir veicināt kultūras un radošo industriju attīstību Ziemeļu Dimensijas teritorijā reģionālā un starptautiskā līmenī. Šajā partnerībā darbojas Norvēģija, Krievija, Dānija, Latvija, Lietuva, Igaunija, Somija, Vācija, Islande, Polija, Zviedrija un Eiropas Komisija. Projektu iesniedzējam jāpārstāv viena vai vairākas no šī reģiona valstīm, piedaloties Krievijai kā partnerim. Programmas mērķis ir stiprināt kultūras un radošo industriju sektoru Ziemeļu Dimensijas valstīs, atbalstīt sadarbības iespējas, veicināt starptautisku tirgu šīs nozares produktiem, popularizēt nozari, programmas ietvaros atbalstot kultūras un radošo industriju projektus, kas Ziemeļeiropas reģionā uzlabotu cilvēku dzīves kvalitāti. Projektu aktivitātes veicinās starptautisku biznesa tīklu un dažādas sadarbības formas, sniedzot iespēju radīt kopīgus kultūras un radošo industriju produktus un iniciatīvas.

Projektus aicinātas iesniegt institūcijas un organizācijas, kas darbojas kultūras un radošo industriju jomā. Viena projekta ietvaros paredzētais maksimālais finansējums ir 50% no kopējām projekta izmaksām, kuru apjoms ir no 5000 līdz 20 000 eiro. Tāpat projekta iesniedzējiem jāpamato līdzfinansējuma piesaistes iespējas.

Līdz projektu pieteikšanās datuma izziņošanai Kultūras ministrija aicina potenciālos projektu iesniedzējus **līdz šā gada 22.oktobrim** sniegt informāciju par Latvijas institūciju un organizāciju interesi iesniegt projektus šajā konkursā. Informāciju lūdzam nosūtīt elektroniski uz: [Signe.Adamovica@km.gov.lv](mailto:Signe.Adamovica@km.gov.lv).

Plašāka informācija par projektu konkursu, kritērijiem un pieteikšanos pieejama Ziemeļu Dimensijas Kultūras partnerības mājas lapā [www.ndpculture.org](http://www.ndpculture.org). Tajā var iegūt informāciju par kultūras un radošās ekonomikas atbalsta mehānismiem, stratēģijām un politiku, sniedzot iespēju sadarboties kultūras jomas pārstāvjiem, radošiem uzņēmējiem un biznesa sektoram Ziemeļu Dimensijas reģionā.

Precīzs projektu konkursa izsludināšanas datums tiks izziņots oktobra beigās.

Ar sīkāku informāciju par projektu konkursu varat iepazīties arī pielikumā pievienotajā dokumentā.

**\*\*\***

**** **Rīgas Plānošanas reģions aicina piedalīties projekta „Build up Skills – Latvija” Rīgas reģionālajā konferencē - 18.oktobrī plkst.10:30 Rīgas domē sēžu zālē.** Konferencē tiks prezentēta projekta ietvaros izstrādātā esošās situācijas analīze „Būvniecībā strādājošo kvalifikācijas un prasmju paaugstināšana 2020.gada enerģijas un klimata mērķu sasniegšanai”, rosinot diskusijas par nepieciešamajām aktivitātēm būvniecības tirgū strādājošo zināšanu un prasmju paaugstināšanai, kā arī par pašreizējo situāciju būvniecībā kopumā.

Diskusijās aicināti piedalīties: ministriju pārstāvji, arodvidusskolu pārstāvji, uzņēmēji, būvnieki, asociāciju un biedrību pārstāvji u.c.

Lūdzu līdz š.g. 16.oktobrim apstiprināt savu vai savas institūcijas nozīmētā pārstāvja dalību, informējot Sanitu Jankovsku (tālr. 67559819, e-pasts [sanita.jankovska@rpr.gov.lv](mailto:sanita.jankovska@rpr.gov.lv))

par dalībnieka vārdu, uzvārdu, ieņemamo amatu un kontaktinformāciju.

Pēc diskusijām dalībnieki ir aicināti piedalīties ekskursijā Latvijas Nacionālās bibliotēkas jaunbūvē, kur gida pavadībā varēsim sekot celtniecības darbiem.

Praktiska informācija:

**Darba kārtība pielikumā Nr.4**

Vairāk par projektu - http://www.rpr.gov.lv/bus/

**Noteiks pašvaldību ar efektīvāko pārvaldību un partnerību**

**Vides aizsardzības un reģionālās attīstības ministrija (turpmāk – VARAM) aicina iedzīvotājus, uzņēmējus un nevalstiskās organizācijas pieteikt labāko pašvaldību Efektīvas pārvaldības un partnerības gada balvai, kas tiks pasniegta šā gada 9.novembra konferencē „Labāks regulējums efektīvai pārvaldībai un partnerībai”.**

Efektīvas pārvaldības un partnerības gada balvu organizē Latvijas Darba devēju konfederācija sadarbībā ar VARAM, Valsts kanceleju un Latvijas Pašvaldību savienību. Šogad balva tiks pasniegta jau sesto reizi, lai godinātu Latvijas pašvaldības un valsts pārvaldes iestādes, kā arī uzņēmumus par sasniegumiem, īstenojot efektīvu pārvaldību.

VARAM ir atbildīga par Efektīvas pārvaldības un partnerības gada balvu, ar kuru tiks godinātas tās pašvaldības, kuras, sniedzot pakalpojumus, pielieto klientorientētu pieeju.

Ikvienam tiek piedāvāta iespēja iesniegt priekšlikumu par pašvaldību, kas būtu pelnījusi Gada balvu.   
Par efektīvu pašvaldības pārvaldību liecina atbildes uz šādiem jautājumiem: Vai pašvaldība ir atvērta sadarbībai ar vietējiem iedzīvotājiem un uzņēmējiem? Vai pašvaldība saimnieko efektīvi un atbilstoši vietējo iedzīvotāju interesēm? Vai pašvaldības sniegtie pakalpojumi ir klientorientēti un vērsti uz attīstību? Kā redzams, šie jautājumi ir cieši saistīti ar pašvaldību darbinieku profesionalitāti un pašvaldības ieguldījumu cilvēkresursu attīstībā.

Iedzīvotājus, uzņēmējus un nevalstisko organizāciju pārstāvjus aicinām pieteikt pašvaldību līdz šā gada 5.oktobrim, aizpildot anketu vietnē – <http://ejuz.lv/mn0fv> . Pēc pieteikuma saņemšanas pašvaldībai tiks lūgts iesniegt papildu informāciju atbilstoši balvas nolikumam.

Vienlaikus pieteikumus efektīvas pārvaldības gada balvai var iesniegt arī pašas pašvaldību institūcijas, aizpildot balvas nolikuma 4.pielikumu un līdz šā gada 12.oktobrim nosūtot to uz e-pastu: [jevgenija.butnicka@varam.gov.lv](mailto:jevgenija.butnicka@varam.gov.lv).

*Sabiedrības informēšanas nodaļa  
Vides aizsardzības un reģionālās attīstības ministrija   
Tālr. 67026533  
E-pasts:* [*prese@varam.gov.lv*](mailto:prese@varam.gov.lv)[*http://twitter.com/VARAM\_Latvija*](http://twitter.com/VARAM_Latvija)

**\*\*\***

**Latvijas Informācijas un komunikācijas tehnoloģijas asociācija (LIKTA)  izsludina pieteikšanos Latvijas IKT  balvai** **„Platīna pele 2012”.** Tās mērķis ir apzināt un īpaši izcelt labākos pēdējo gadu laikā Latvijā radītos E-pārvaldes risinājumus, inovatīvos e-pakalpojumus un IKT risinājumus, kā arī informēt par tiem biznesa vidi un sabiedrību kopumā.  
Latvijas IKT 2012. gada balvai dažādām nominācijām var pieteikties attiecīgo pakalpojumu, projektu īpašnieki – valsts iestādes, privātā sektora uzņēmumi, akadēmiskās organizācijas, nevalstiskās organizācijas un privātpersonas. Šogad Latvijas IKT balvu nominanti tiks vērtēti un godalgoti šādās kategorijās:

•       E-pārvalde  
•       E-pakalpojumi  
•       E-biznesa risinājumi un pakalpojumi uzņēmumiem  
•       Labākais E-skolotājs

Šogad pirmoreiz balva tiks piešķirta kategorijā „Labākais E-skolotājs” Šajā kategorijā aicinām pieteikties skolotājus, e-prasmju pasniedzējus un citi pretendentus, kas devuši nozīmīgu ieguldījumu e-prasmju veicināšanā un e-vides lietotāju izglītošanā.

Latvijas IKT balvas „Platīna pele 2012” pieteikumus aicinām iesniegt elektroniski līdz šā gada **26. oktobrim.** Latvijas IKT balvas nolikumu un pieteikuma formu  lūdzam skatīt asociācijas mājas lapā [www.likta.lv](http://www.likta.lv).

Vairāk lasiet: <http://www.likta.lv/LV/Aktivitates/Lapas/pele2012.aspx>.

**PIELIKUMOS**

**Nr.1 – LPS nesaskaņojums**

**Nr.2 - „Par papildus finansējuma piešķiršanu pašvaldību autoceļu un ielu uzturēšanai”**

**Nr.3 – semināra „Mājas ilgtspējīga pārvaldīšana un energoefektivitātes risinājumi” programma**

**Nr.4 - „Build up Skills – Latvija” konferences programma**

*Pašvaldībām aktuālu informāciju lasiet arī LPS mājas lapā* [*www.lps.lv*](http://www.lps.lv)

*Sekojiet LPS aktualitātēm arī twitter.com:* [*http://twitter.com/lps\_lv*](http://twitter.com/lps_lv)

***Ilze Mutjanko,*** *LPS padomniece sabiedrisko attiecību jautājumos,* [*ilze.mutjanko@lps.lv*](mailto:ilze.mutjanko@lps.lv)